'Springs-monster' en vrou weer in hof | Maroela Media
Die egpaar van Springs tydens 'n vorige hofverskyning op 25 Julie 2014. Foto: Werner Beukes/SAPA
Die sogenaamde "Springs-monster" en sy vervreemde vrou het Maandag in die hooggeregshof in Pretoria verskyn op aanklagte van onder meer poging tot moord, verkragting, dwarsboming van die gereg en die besit en handel van dwelms.
Die egpaar het sowat vyf meter van mekaar af in die beskuldigdebank gestaan terwyl adv. Jennifer Cronje, die staatsaanklaer, die 20 aanklagte teen hulle vir die hof voorgelees het. Die man staan tereg op twee bykomende aanklagte van verkragting en seksuele aanranding.
Regter Eben Jordaan het Maandag gehoor hoe die sakeman sy familie van 2005 tot 2014 in hul huis gevange gehou het. Die kinders was in hierdie stadium tussen die ouderdomme van twee en 16 jaar. Die egpaar se name kan nie bekendgemaak word nie om die identiteit van hul kinders te beskerm. Die kinders is tans in die sorg van familielede.
Die 37-jarige man van Springs aan die Oos-Rand is twee jaar gelede in hegtenis geneem nadat hy glo sy vrou en vyf kinders vir jare gemartel en mishandel het en hulle as gyselaars aangehou het. Die vrou is later ook in hegtenis geneem en daarvan aangekla dat sy 'n medepligtige in die mishandeling en marteling van die kinders was. Sy het ook glo, soos haar man, nie toegesien dat die kinders skool bywoon nie.
Die geval van die "Springs-gruwelhuis" het aan die lig gekom toe die egpaar se 11-jarige seun uit die huis ontsnap en by die bure om hulp gaan aanklop het. Die bure het op hul beurt die polisie in kennis gestel.
Die verhoor sal Dinsdag voortgesit word wanneer die kinders in camera sal getuig. Die man is steeds in aanhouding in die Kgosi Mampuru II-gevangenis, terwyl die vrou vroeër op borgtog van R2 000 vrygelaat is.
[Foto's] Erasmusrand-voetgangerbrug suksesvol verwyder
Dit is regtig tragies.
Daar is niks meer kosbaar as n kind se onskuld en gelukkige, geleidelikke ontwikkeling tot volwassenheid nie. Laat ons almal uitkyk vir hierdie duiwels en hulle onvoorwaardelik uitlewer.
Ek bid dat die kinders se letsels sal genees met tyd en dat iemand hulle sal versorg en koester.
Hoop geregtigheid geskied en hierdie monsters gaan lewenslank tronk toe waar hulle hoort
Bid dat die kinders hierdie verskriklike ding kan verwerk en dat hulle eendag normale lewens kan lei..
2014 en die saak sloer nog ag nee
Dit is regtig tragies. Hoekom moet die afrikaanse media altyd skuldiges monsters noem ek dink dis onvanpas??